हेल्प करने का भी एक स्टाइल होता है!
अगर आप किसी को नौकरी दे रहे हैं, तो उनके साथ आपकी पहली बातचीत क्या हो सकती है? ‘मैं जल्द ही बताता हूं’ या ‘मुझे दो दिन बाद फोन करें N. Raghuraman's column - Helping has a style too!
अगर आप किसी को नौकरी दे रहे हैं, तो उनके साथ आपकी पहली बातचीत क्या हो सकती है? ‘मैं जल्द ही बताता हूं’ या ‘मुझे दो दिन बाद फोन करें, मैं देखता हूं क्या हो सकता है’ या आप शायद कहेंगे कि ‘मुझसे अगले सोमवार आकर मिलो, मैं बताता हूं।’
पर कुछ लोग इस छोटी-सी बात में भी अपनी छाप छोड़ जाते हैं। उनमें से एक हैं गूफी पेंटल, जो ‘मामाश्री’ के नाम से ज्यादा जाने जाते थे, ये वही हैं जिन्होंने बीआर चोपड़ा के पौराणिक शो महाभारत में शकुनि मामा की भूमिका निभाई थी। वह एक हफ्ते से मुंबई के एक अस्पताल में भर्ती थे और सोमवार को 79 वर्ष की उम्र में अंतिम सांस ली। 1988 में वह बीआर फिल्म्स में जनरल मैनेजर थे और सीरियल में भले ही कुटिल किरदार निभाते थे, पर स्टूडियो के सबसे मददगार व्यक्तियों में से थे। दुर्योधन का रोल निभाने वाले पुनीत इस्सर पहले भीम के लिए चुने गए थे। पर उन्होंने दुर्योधन के रोल का आग्रह किया।
पुनीत को भरोसा नहीं था कि ये उन्हें मिलेगा। एक हफ्ते बाद उनके घर की घंटी बजी, पुनीत दरवाजा खोलने गए और देखा कि उनके लिए सबसे बड़ी खबर सुनाने गूफी जी गेट पर हैं। वह आसानी से एक फोन कर सकते थे या किसी को भेजकर बुलवाने और उनसे मिलने के लिए कह सकते थे। पर निजी संदेश में पुनीत के लिए वह भाव और प्रेम था।
और मेरे जानने वालों में ऐसे दूसरे शख्स हैं साथी पत्रकार जतिन देसाई, जिनसे मैं लगभग हर पखवाड़े में मुंबई के प्रेस क्लब में मिलता हूं। इस चश्मे वाले शख्स को मैंने हल्के बैंगनी या भूरे रंग के कुर्ते के अलावा किसी और ड्रेस में नहीं देखा। 15 मई को वह गुजरात के वेरावल तट से थोड़ी दूर खड़े थे, जहां कराची की जेल से चार साल बाद छूटकर आए 198 भारतीय मछुआरे परिवार वालों से मिल रहे थे।
वह दूर से उनकी मुलाकात का नजारा देख रहे थे, होठों पर मुस्कान और आंखों में नमी थी, दिल में दिवाली जैसे अनारदाने चल रहे थे। और उन सभी 198 मछुआरों (1 जून तक रिहा हो चुके 500 मछुआरों का पहला जत्था) को कोई अंदाजा नहीं था कि दूर खड़े होकर खुशी के आंसू पोंछ रहा इस आदमी का उनकी रिहाई में बहुत बड़ा योगदान है।
गुजरात के मछुआरों पर असर डालने वाले विभिन्न मुद्दों पर वह पिछले दो दशकों से लड़ रहे हैं। ऐसा नहीं है कि वह यह अकेले कर रहे हैं। उन्होंने मछुआरों को रिहा करने के लिए अखिल भारतीय मछुआरा संघ, दीव के छगन बामनिया, समुद्र श्रमिक सुरक्षा संघ के बालू सोचा, कोडिनार, जीवन जुंगी और नेशनल फिश वर्कर्स फोरम ऑफ इंडिया जैसे दर्जनों संगठनों से हाथ मिलाया है।
इसके अलावा पाकिस्तान की संस्थाओं से भी बात की है कि मछली पकड़ने के लिए अनजाने में अंतरराष्ट्रीय समुद्री सीमा रेखा पार कर गहरे पानी में चले जाने वाले मछुआरों को छोड़ दिया जाए। वह न केवल विदेश मंत्री एस. जयशंकर जैसे लोगों से मिलते हैं बल्कि हर बैठक में दोनों देशों पर दोनों पक्षों के मछुआरों को रिहा करने के लिए दबाव बनाते हैं। वह जब भी मुझसे मिले, जेल में बंद बेबस लोगों के लिए उनके योगदान का कभी श्रेय नहीं लिया और हमेशा मेरे काम की प्रशंसा करते।
तमिलनाडु के मछुआरों के मामलों में भारत का श्रीलंका से जो तालमेल है, उसका हवाला देते हुए वह एक दशक से भारत-पाकिस्तान दोनों से मछुआरों को गिरफ्तारी न करने की नीति का अनुरोध कर रहे हैं। मुझे भरोसा है कि उनको जल्द ही यह सुविधा मिल जाएगी।
फंडा यह है कि जब आप अपने ज्ञान या प्रभाव का इस्तेमाल किसी की मदद के लिए करते हैं, तो उसको अपनी ‘सिग्नेचर-हेल्प’ बनाने के लिए उसमें मानवता जोड़ दें, यह आपको बाकियों से अलग बना देगा।